義帝陵
作者：釋顯萬
朝代：宋

paragraphs: 祖龍智昏日月蝕，南公力欲麒麟鬬。
楚雖三戶必亡秦，盛德宜然有其後。
魯公違約火咸陽，咄嗟擊出群雄右。
豆分瓜剖聽指頤，忍使黥徒賊孤幼。
籍也狐埋狐搰之，項伯寧不爲家寇。
真人如龍翔霸上，縞袒長風起襟袖。
終據皇圖豈力爲，雅張赤幟皆天授。
可憐郴北東上墳，恨碧淒紅春不茂。